钦定古今图书集成/明伦汇编/氏族典/第156卷 > 《郑樵通志》 > 原涉
## 钦定古今图书集成/明伦汇编/氏族典/第156卷 > 《郑樵通志》 > 原涉

按《汉书原涉传》，“涉字巨先，祖父武帝时以豪杰自阳
翟徙茂陵。涉父哀帝时为南阳太守，天下殷富，大郡
二千石死，赋敛送葬皆千万以上。及涉父死，让还南
阳，赙送行丧，庐冢三年，由是显名京师。扶风谒请，为
议曹，衣冠慕之，辐辏。为大司徒史丹举能治剧，为谷
口令，时年二十馀，谷口不言而治。先是，涉季父为秦氏所杀，自劾去官，欲报仇。谷口豪杰为杀秦氏，亡命
岁馀，逢赦出，郡国诸豪慕之，涉遂倾身与待，无贤不
肖阗门。涉自以为让赙送得名，而令先人坟墓俭约，
非孝也，乃大起冢舍。涉宾客多犯法，惧，求为卿府掾
史，欲以避客。文母太后丧，守复土校尉。已为中郎。后
免奴买肉，斫伤屠者，亡茂陵守令尹公怒，欲杀涉。诸
豪说尹公肉袒自缚，箭贯耳，诣门谢遣去。尹公复坏
涉冢舍，条奏涉。王莽末，东方兵起，诸王子弟多荐涉，
拜镇戎大尹、天水太守。至官无几，长安败，诸假号起
兵闻涉名，争拜谒之。更始西屏将军申徒建请相见，
大重之，故茂陵尹公为建主簿。涉本不怨尹公，故遮
拜涉曰：“易世矣，宜无复相怨。”涉怒，使客刺杀主簿。建
耻之，斩涉长安市。